Komunikazzjoni mill-Kummissjoni lill-Parlament Ewropew u lill-kunsill L-istatus tal-ITER u triq possibbli 'l quddiem SEG(2010) 571 /* KUMM/2010/0226 finali */





[pic] | IL-KUMMISSJONI EWROPEA | Brussel 4.5.2010 KUMM(2010) 226 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL L-istatus tal-ITER u triq possibbli 'l quddiem SEG(2010) 571 KOMUNIKAZZJONI MILL-KUMMISSJONILILL-PARLAMENT EWROPEW U LILL-KUNSILL L-istatus tal-ITER u triq possibbli 'l quddiem 1. Introduzzjoni Din il-Komunikazzjoni twieġeb it-talba tal-Kunsill tas-16 ta' Novembru 2009 biex il-Kummissjoni Ewropea teżamina u tindirizza d-differenza fil-finanzjament u l-kundizzjonijiet ta' governanza relatati li jikkonċernaw l-ITER. L-iskop ta' din il-komunikazzjoni huwa li jistipula l-kundizzjonijiet ta' governanza u finanzjarji li permezz tagħhom l-Unjoni tista' tappoġġa lill-imsieħba tagħha billi tpoġġi l-ITER fuq bażi finanzjarja soda u sostenibbli. L-ITER[1] huwa proġett globali li jibni u jopera reattur esperimentali bil-għan li juri l-fattibbiltà xjentifika u teknoloġika ta' enerġija mill-fużjoni għal skopijiet paċifiċi. It-twettiq b'suċċess tiegħu jistabbilixxi jekk il-fużjoni tistax issir sors ewlieni ta' enerġija sostenibbli li jikkontribwixxi għall-istrateġija tal-UE għas-sigurtà għal tul ta' żmien twil tal-provvista tal-enerġija. Il-proċess tal-fużjoni nukleari joffri l-prospett ta' produzzjoni essenzjalment mingħajr limitu ta' sors ta' enerġija sikur u nadif mingħajr emissjonijiet tas-CO2. Il-proġett tal-ITER għandu jkun segwit minn reattur għall-wiri fil-proċess lejn l-esplojtazzjoni kummerċjali tal-enerġija mill-fużjoni. L-ITER huwa proġett ta' kooperazzjoni globali unika – inizjattiva pijuniera li għandha l-għan li turi soluzzjonijiet teknoloġiċi komuni għal problemi globali. Il-proġett qed isir skont it-termini ta' Ftehim Internazzjonali[2] bejn il-Komunità Ewropea tal-Enerġija Atomika (EURATOM) u 6 Partijiet oħra – iċ-Ċina, l-Indja, il-Ġappun, il-Korea, ir-Russja u l-Istati Uniti, li kien iffirmat f'Pariġi f'Novembru 2006 u li daħal fis-seħħ f'Ottubru 2007. Il-ftehim jistabbilixxi l-Organizzazzjoni ITER (IO) b'personalità ġuridika internazzjonali sħiħa, biex tkun responsabbli mill-implimentazzjoni konġunta tal-proġett tal-ITER. Il-Ftehim inizjalment kien għal perjodu ta' 35 sena sabiex jinbnew (10 snin), joperaw (20 sena) u jiġi deattivati (5 snin) il-faċilitajiet tal-ITER. B'appoġġ qawwi mill-Kunsill, il-Kummissjoni nnegozjat b'suċċess mal-imsieħba internazzjonali f'isem il-Komunità u rnexxielha tistabbilixxi s-sit għall-bini tal-ITER fl-Ewropa f'Cadarache, Franza. Minbarra l-opportunitajiet relatati, dan il-ftehim jispeċifika li r-responsabbiltajiet finanzjarji tal-Ewropa biex tipprovdi l-bini u l-makkinarju huma meħtieġa fil-fażi inizjali - il-fażi tal-kostruzzjoni. Dan ifisser ukoll li kontributuri oħra tal-ITER huma dipendenti fuq it-tlestija fil-ħin tal-kontribuzzjoni tal-Ewropa. Il-kontribuzzjoni tal-EURATOM għall-ITER hija mmaniġġata permezz tal-Impriża Konġunta Ewropea għall-ITER – "Fużjoni għall-Enerġija" (F4E), stabbilita mill-Kunsill f'Marzu 2007[3] bħala l-Aġenzija Domestika Ewropea[4] u hija bbażata f'Barċellona. Il-Membri tal-F4E, tal-EURATOM, tas-27 Stati Membri flimkien mal-Isvizzera, huma kollha rappreżentati fil-governanza tagħha. Il-kontribuzzjoni tal-UE għall-kostruzzjoni tal-ITER prinċipalment tikkonsisti f'sistemi ewlenin u komponenti għall-ITER akkwistati mill-F4E u provduti "in natura" lill-Organizzazzjoni ITER. Il-Parlament Ewropew huwa responsabbli biex jagħti kwittanza baġitarja għall-Impriża Konġunta Ewropea għall-ITER Il-kostruzzjoni tal-ITER hija sfida teknika kbira kemm fid-daqs kif ukoll fil-kumplessità. Hija se tirrappreżenta proġett kbir tal-inġinerija fuq l-iskala tal-kostruzzjoni ta' impjant kummerċjali kbir ħafna tal-enerġija li jagħti kontributi industrijali kbar lill-inġinerija ċivili, mekkanika, elettrika u nukleari kkombinati f'kundizzjonijiet mingħajr preċedent. Il-varar tal-proġett tal-ITER kien avveniment importanti fl-iżvilupp ta' kollaborazzjoni xjentifika kbira fuq skala globali. Għall-Ewropa, il-proġett huwa rappreżentattiv tal-kapaċità tal-UE li jkollha rwol ta' tmexxija fix-xjenza u t-teknoloġija fuq livell globali. L-Organizzazzjoni ITER tippreżenta mudell possibbli għal proġetti futuri ta' infrastruttura kollaborattiva internazzjonali fuq skala kbira. Għalhekk, l-implimentazzjoni tal-ITER hija test għal proġetti futuri tal-UE ta' kollaborazzjoni xjentifika internazzjonali fuq skala kbira. Il-kost tal-proġett qabeż b'mod sinifikanti l-estimi oriġinali li fuqhom huwa bbażat l-impenn baġitarju tal-UE. Sabiex l-UE taqdi dawn ir-responsabbiltajiet onerużi, hija għandha tindirizza l-bżonn li ssib ir-riżorsi addizzjonali biex tfassal soluzzjoni finanzjarja soda u sostenibbli għall-perjodu tal-proġett, mhux biss għas-sentejn, tliet snin li ġejjin iżda sa tmiem il-proġett. Għalhekk, l-awtoritajiet baġitarji jeħtieġ li jipprovdu mezzi addizzjonali għal dan il-proġett importanti u biex jittrattaw kwalunkwe eċċessi futuri tal-kost. 2. KUNTEST PREżENTI Fid-29 ta' Mejju 2009, il-Kummissjoni ppreżentat lill-Kunsill sommarju tal-istatus tal-proġett tal-ITER, l-isfidi ffaċċati u l-azzjonijiet meħuda. Il-Kummissjoni stipulat ukoll għadd ta' "kundizzjonijiet ta' limitu" li hija tqis li huma prerekwiżiti li għandhom jintlaħqu biex ikun żgurat is-suċċess tal-proġett b'kost aċċettabbli u riskji raġonevoli. Dawn jinkludu valutazzjoni kredibbli tal-kostijiet u politiki għat-trażżin tal-kost, skeda realistika u mmaniġġjar sod tal-proġetti fil-livelli kollha. Waqt il-laqgħa tiegħu tas-16 ta' Novembru 2009[5], il-Kunsill ikkonferma l-appoġġ unanimu tiegħu għall-proġett tal-ITER, bil-fehim li l-kostijiet għall-kostruzzjoni tal-ITER kienu se jkunu sostanzjalment ogħla minn dawk ippjanati inizjalment u "sakemm il-kundizzjonijiet ta' limitu elaborati mill-Kummissjoni fl-aħħar jistgħu jintlaħqu". Il-Kunsill ikkonkluda wkoll li l-"linja ta' bażi"[6] (ambitu, skeda u kost) għall-ITER għandha tibni fuq dawn il-kundizzjonijiet ta' limitu. Huwa talab li tittieħed azzjoni dwar tibdiliet neċessarji għall-immaniġġar u dwar politika b'saħħitha li għandha tkun applikata għat-tnaqqis u t-trażżin tal-kost. Barra minn hekk, il-Kunsill stieden lill-Kummissjoni biex tfittex fil-Prospettivi Finanzjarji preżenti, possibbiltajiet li jipprovdu l-fondi addizzjonali meħtieġa inklużi, vantaġġi u żvantaġġi ta' self mill-Bank Ewropew tal-Investiment (BEI) u biex il-Kummissjoni terġa tipprijoritizza l-fondi fil-baġit preżenti tal-UE u biex tressaq soluzzjoni(jiet) possibbli lill-Kunsill malajr kemm jista' jkun. Fuq livell internazzjonali, il-pass kritiku immedjat għall-fażi tal-kostruzzjoni huwa li l-imsieħba internazzjonali tal-ITER jaqblu dwar il-linja ta' bażi matul il-Kunsill tal-ITER li bħalissa huwa previst li jsir f'Ġunju fiċ-Ċina. Il-Kummissjoni insistiet li jintlaħqu l-kundizzjonijiet ta' limitu u s'issa rrifjutat li tadotta l-iskeda proposta kif prevista f'Novembru 2009. Jeħtieġ li l-UE tiddefinixxi l-pożizzjoni tagħha għal-laqgħa tal-Kunsill tal-ITER. 3. Kost tal-ITER Matul il-fażi tal-kostruzzjoni, EURATOM se tikkontribwixxi valur ta' 5/11 (madwar 45%) tat-total, li minnhom 80% huma ffinanzjati mill-EURATOM u 20% minn Franza, filwaqt li l-bqija se jinqasam b'mod ugwali bejn is-Sitt (6) Partijiet tal-ITER (1/11 jew madwar ~9% kull wieħed)[7] Matul il-fażijiet sussegwenti tal-operat u tad-deattivazzjoni, il-EURATOM se tikkontribwixxi 34% tal-kost totali: Għall-kostijiet tal-2001 ġiet stmata kostruzzjoni totali tal-ITER li tlaħħaq mal-EUR 5.9 biljun (EUR 5896 miljun fil-valur tal-2008). Il-kontribuzzjoni tal-EURATOM ammontat għal EUR 2.7 biljun (madwar 45%, EUR 2680 miljun fil-valur tal-2008), ekwivalenti għal EUR 1 735 miljun għall-komponenti/sistemi li għandhom ikunu pprovduti "in natura", filwaqt li EUR 945 miljun għandom ikunu provduti "f'kontanti" għall-Organizzazzjoni ITER. Kull Parti wegħdet li tipprovdi l-kontribuzzjonijiet miftiehma "in natura" indipendentement mill-kost finali għall-akkwist u l-kunsinna ta' dawk il-komponenti. L-estimi tal-kost preżenti tal-F4E għall-perjodu ta' kostruzzjoni (kost għall-Ewropa biss), aġġornati skont l-iskeda proposta (2007-2020) u ppreżentati lill-Bord tat-Tmexxija tal-F4E f'Marzu 2010, jammontaw għal EUR 7.2 biljun (EUR 7253 miljun fil-valur tal-2008: EUR 6.6 biljun[8] (EUR 6603 miljuni fil-valur tal-2008) għall-kontribuzzjoni tal-kostruzzjoni tal-ITER u EUR 650 miljun għan-nefqa rikorrenti tal-F4E u attivitajiet oħra. Dawn l-estimi se jirrikjedu kontribuzzjoni mill-EURATOM ta' EUR 5.9 biljuni (EUR 5892 miljun)[9] u EUR 1.3 biljun (EUR 1321 miljun) ta' fondi minn Franza (iċ-ċifri kollha fil-valur tal-2008)[10]. Għall-2012 u l-2013, jeħtieġ EUR 2.1 biljuni (valur preżenti) ta' approprjazzjonijiet ta' impenn mill-baġit FP7 tal-EURATOM sabiex ikunu impenjati l-akkwisti meħtieġa kmieni fil-proċess ta' kostruzzjoni. Approprjazzjonijiet ippjanati disponibbli fil-Qafas Finanzjarju Multiannwali preżenti (EUR 346 miljun għall-2012 u EUR 344 miljun għall-2013 fil-valur kurrenti) ifisser li l-EURATOM qed taffaċċa differenza fl-approprjazzjonijiet ta' impenn stmata għal madwar EUR 1.4 biljun (fil-valur kurrenti) għas-snin 2012-2013 (EUR 550 miljun fl-2012 u EUR 850 miljun fl-2013). Minħabba ż-żieda fil-livell ta' maturità tad-diżinn u fl-implimentazzjoni ta' metodoloġiji tal-kost li jistgħu jikkunsidraw dejta iktar iddettaljata dwar il-proġett, dawn l-estimi mhumiex mistennija li jvarjaw ħafna fuq perjodu ta' żmien qasir. L-iskala ta' din id-differenza fil-finanzjamenti tirrikjedi tweġiba mill-awtoritajiet baġitarji li hija marbuta ma' numru ta' kundizzjonijiet. 4. Prekundizzjonijiet għal iffinanzjar sod u sostenibbli tal-ITER 4.1. Governanza soda Il-valutazzjoni esperta tas-sors tal-eċċess tal-kost identifikat firxa ta' kwistjonijiet li għandhom ikunu indirizzati b'urġenza mill-Istati Membri fil-governanza tal-F4E u l-Organizzazzjoni Internazzjonali (IO). Il-governanza tal-F4E se jkollha tkun riveduta. Sabiex ikunu indirizzati dawn il-kwistjonijiet, l-Istati Membri jeħtieġ li jappoġġaw b'mod attiv programm ċar li jwassal għall-Kundizzjonijiet ta' Limitu. Dan se jinvolvi t-titjib tal-estimi tal-kost, l-immonitorjar tat-trasparenza u r-rappurtar tal-iżviluppi tal-kost flimkien mal-immaniġġar proattiv tal-politiki għat-trażżin tal-kost b'mod partikolari l-indirizzar tal-inġinerija ta' valur, ir-razzjonalizzar tal-allokazzjoni tal-obbligi ta' akkwist, il-ftehim dwar standards u l-esplojtazzjoni tal-ekonomiji ta' skala. Wara r-riżenja tad-direttur tal-F4E f'Jannar 2010, l-F4E qed jerġa' jkun ristrutturat u l-bidliet radikali tal-politiki għat-trażżin tal-kost tiegħu qed jiġu implimentati mid-Direttur il-ġdid. Lil hinn mir-rapporti ta' valutazzjoni tal-esperti, jeħtieġ li jittieħdu miżuri addizzjonali. Fil-kuntest tal-bidliet radikali tal-governanza tal-F4E, jeħtieġ li jkunu indirizzati wkoll il-politiki tal-akkwist tal-F4E mal-industriji u l-entitajiet ta' riċerka Ewropej dwar il-fużjoni, bil-għan ta' sħubijiet strateġiċi u innovazzjoni. Għall-IO, l-eskalazzjonijiet tal-kosti huma relatati mad-diżinn u l-immaniġġar tar-riżorsi. Il-Kunsill ITER se jimplimenta aspetti ewlenin tar-rapport ta' Valutazzjoni tal-Immaniġġar inklużi bidliet fl-immaniġġar bħalissa previsti f'Ġunju. 4.2. Qafas Finanzjarju Sostenibbli Il-Kummissjoni tenfasizza l-impenn tagħha li żżomm u tkompli l-allokazzjoni baġitarja oriġinali tagħha għall-ITER. Madanakollu, minħabba d-daqs tad-differenza fil-finanzjament u l-bżonn ta' soluzzjoni sistemika li tirrispetta l-Baġit tal-Unjoni tul il-perjodu tal-proġett, hemm bżonn ta' fondi addizzjonali. Għalhekk, il-Kummissjoni eżaminat il-possibbiltajiet proposti mill-Kunsill. Self mill-Bank Ewropew tal-Investiment Il-Bank Ewropew tal-Investiment (BEI) jista' jintalab biex jagħti self lill-F4E minħabba li l-attivitajiet bażiċi tal-infrastruttura għar-riċerka jinsabu fl-objettivi tas-self tiegħu. Sabiex l-F4E jingħata kreditu, jeħtieġ li l-BEI jinvestiga iktar jekk ikunux meħtieġa kapital jew garanzija espliċiti mill-EURATOM. Jekk il-BEI ikun jeħtieġ garanzija espliċita mill-EURATOM, il-Kummissjoni jkollha tipprepara proposta biex timmodifika l-att legali li jistabbilixxi l-F4E li jeħtieġ li tkun adottata unanimament. Minn dakinhar 'il quddiem, jiġu stipulati dispożizzjonijiet speċifiċi fi ftehim bejn il-EURATOM (rappreżentata mill-Kummissjoni), il-BEI u l-F4E. Barra minn hekk, ikunu meħtieġa ċertu tibdiliet u/jew kjarifiki għar-regolament finanzjarju F4E u r-regoli ta' implimentazzjoni tiegħu. Madanakollu, il-problema ewlenija li jintuża self biex timtela differenza fil-finanzjament huwa n-nuqqas ta' sors ta' dħul identifikabbli li jista' jintuża biex isiru l-pagamenti tas-self; fil-prattika dan jipprekludi s-self bħala soluzzjoni xierqa għad-differenza fil-finanzjament identifikata. Allokazzjoni mill-ġdid Il-ħtiġijiet finanzjarji addizzjonali għall-ITER jistgħu jkunu parzjalment koperti mit-trasferiment ta' fondi minn intestaturi oħra. Madanakollu, minħabba d-daqs tal-differenza fil-finanzjament u l-bżonn ta' approċċ sistemiku matul il-perjodu kollu tal-proġett tal-ITER, l-allokazzjoni mill-ġdid ta' fondi eżistenti tal-Unjoni f'dan il-livell, se jkollu impatt negattiv sinifikanti fuq firxa ta' politiki u programmi li huma fil-qalba tal-aġenda EUROPE 2020. F'termini politiċi, mhux rakkomandat tnaqqis sinifikanti bħal dan f'dawn l-oqsma. Din il-kwistjoni diġà ġiet innutata f'rapport riċenti tal-Kummissjoni dwar l-iffunzjonar tal-Ftehim Interistituzzjonali dwar dixxiplina baġitarja[11]. Barra minn hekk, l-ebda waħda minn dawn il-possibbiltajiet (il-BEI jew l-allokazzjoni mill-ġdid) ma jipprovdu soluzzjoni strutturali għal din il-kwistjoni. L-impenn tal-Kunsill, anke lejn il-Parlament Ewropew, li jiggarantixxi appoġġ finanzjarju adegwat għall-proġett tal-ITER matul il-fażijiet tal-kostruzzjoni u l-operat tiegħu, hija prekundizzjoni għas-sostenibbiltà. Minbarra l-possibbiltajiet ta' self mill-BEI u tal-allokazzjoni mill-ġdid, il-Kummissjoni tqis li l-impenn tal-UE għall-proġett tal-ITER jista' jintlaħaq biss permezz ta' żewġ possibbiltajiet li huma xierqa għad-daqs u l-karattru sistemiku ta' din il-kwistjoni. L-EWWEL POSSIBBILTÀ: FINANZJAMENTI KUMPLIMENTARI MILL-ISTATI MEMBRI Għall-2012 u 2013, l-Istati Membri tal-UE kollha u l-Isvizzera jeħtieġ li jagħtu kontribuzzjonijiet addizzjonali ta' madwar EUR 1.4 biljun u li jiffinanzjaw kwalunkwe eċċess tal-kost lil hinn mill-provvedimenti previsti fil-Baġit tal-Unjoni u fil-Qafas Finanzjarju Multiannwali għall-perjodu kollu tal-proġett. Il-possibbiltà ta' kontribuzzjonijiet addizzjonali mill-Membri F4E hija prevista bid-deċiżjoni li tistabbilixxi l-F4E. Fil-futur, mill-2014 sa tmiem il-proġett, se jintużaw il-finanzjamenti addizzjonali tal-Istati Membri ladarba l-approprjazzjonijiet baġitarji previsti għall-ITER ikunu ntużaw kollha. Jistgħu jkunu kkunsidrati mekkaniżmi addizzjonali possibbli li jżidu l-flessibbiltà fil-Qafas Finanzjarju Multiannwali u li jkunu jistgħu jintużaw qabel il-kontribuzzjonijiet addizzjonali tal-Istati Membri. IT-TIENI POSSIBBILTÀ: L-ISTABBILIMENT TAL-LIMITI MASSIMI TAL-PROSPETTIVI FINANZJARJI F'LIVELL XIERAQ Sakemm tinstab soluzzjoni għall-iffinanzjar tal-proġett kollu tul il-perjodu kollu, għall-2012 u l-2013 tista' titqies żieda netta fil-limitu massimu kumplessiv tal-qafas finanzjarju 2007-2013. Madanakollu, il-Kunsill sa issa stabbilixxa kundizzjoni li l-limiti massimi globali għal 7 snin tal-qafas finanzjarju f'termini ta' impenji u ħlasijiet m'għandhomx jinbidlu[12]. Fil-futur, il-livelli massimi tal-Qafas Finanzjarju Multiannwali jeħtieġ li jkunu stabbiliti f'livell li jippermetti lill-UE tilħaq l-impenji tagħha għall-proġett tal-ITER. Irrispettivament minn liema possibbiltà tintgħażel mill-awtoritajiet baġitarji, soluzzjoni sostenibbli se tirrikjedi impenn finanzjarju ċar għall-perjodu kollu tal-proġett u impenn li jkun iffinanzjat kwalunkwe eċċess minn dak il-qafas mill-Istati Membri. Għal kwalunkwe waħda minn dawn iż-żewġ possibbiltajiet, jeħtieġ li jkun stabbilit mekkaniżmu li jimponi limitu biex ikun żgurat immaniġġar finanzjarju sod tal-proġett. 5. Perjodu ta’ żmien Il-perjodu ta' żmien li matulu għandha tinstab soluzzjoni għall-iffinanzjar tal-ITER huwa limitat ħafna. B'kunsiderazzjoni għall-bżonn li tkun kjarifikata s-sitwazzjoni għall-imsieħba internazzjonali tal-UE u għad-dinamiki tal-baġit tal-UE, il-Kummissjoni qed tipproponi li l-Kunsill u l-Parlament Ewropew iqisu l-kwistjoni b'urġenza. 6. Konklużjoni Il-varar tal-proġett tal-ITER kien avveniment importanti fl-iżvilupp ta' kollaborazzjoni xjentifika kbira fuq skala globali. Għall-Ewropa, il-proġett huwa rappreżentattiv tal-kapaċità tal-UE li jkollha rwol ta' tmexxija fix-xjenza u t-teknoloġija fuq livell globali. Is-sejba ta' soluzzjoni effettiva, sistemika u fit-tul għall-immaniġġar finanzjarju sod u s-sostenibbiltà, tipprovdi mudell għal kooperazzjoni globali futura rigward l-isfidi ewlenin bħall-provvista tal-enerġija, li qed naffaċċaw kollettivament f'ħajjitna. Waqt il-laqgħa tiegħu tas-16 ta' Novembru 2009, il-Kunsill ikkonferma l-appoġġ tiegħu għall-proġett tal-ITER, minkejja ż-żidiet sostanzjali fil-kost, sakemm il-kundizzjonijiet ta' limitu elaborati mill-Kummissjoni jkun jistgħu jintlaħqu u stieden lill-Kummissjoni biex tfittex possibbiltajiet ta' finanzjament fil-kuntest preżenti tal-Qafas Finanzjarju Multiannwali. B'kunsiderazzjoni għall-elementi ppreżentati f'din il-komunikazzjoni, il-Kummissjoni tistieden lill-Kunsill u lill-Parlament Ewropew biex jipprovdu riżorsi addizzjonali neċessarji għall-perjodu kollu tal-kostruzzjoni tal-ITER u biex fil-prinċipju jieħdu deċiżjoni dwar il-provvediment ta' fondi neċessarji. Il-Kummissjoni tqis li dan għandu jsir mill-iktar fis possibbli sabiex tinforma lill-imsieħba internazzjonali li qed jistennew deċiżjoni EURATOM dwar il-linja ta' bażi tal-ITER waqt il-laqgħa li jmiss tal-Kunsill ITER li se ssir f'nofs Ġunju. Ladarba jsir dan l-impenn, il-Kummissjoni se tippreżenta l-proposti neċessarji biex tiffinanzja l-bżonnijiet addizzjonali għall-ITER fl-2012 u 2013 skont ir-rapport riċenti dwar il-Ftehim Interistituzzjonali. [1] Oriġinarjament indikat bħala "Reattur Esperimentali Termonukleari Internazzjonali". [2] ĠU L 358, 16.12.2006, p. 62-80 [3] ĠU L 90, 30.3.2007, p. 58. [4] Skont il-Ftehim ITER kull Membru għandu l-"Aġenzija Domestika" tiegħu responsabbli għall-immaniġġjar tal-kontribut tiegħu u speċjalment għall-akkwist tad-diversi komponenti meħtieġa biex jinbena l-ITER li għandhom ikunu provduti lill-Organizazzjoni tal-ITER bħala kontributi f'servizzi. [5] Dokumenti 15815/09 RECH 401 ATO 136 +ADD 1 RESTREINT UE [6] Il- linja ta' bażi tirreferi għall-elementi interelatati tal-ambitu (l-ispeċifikazzjonijiet tal-magna li trid tinbena), l-i skeda (l-orarju għall-kostruzzjoni) u l-kost. [7] Il-Qsim tal-kost għal fażijiet kollha tal-Proġett ITER; Hemża 2(b) għar-Rapport Finali dwar in-Negozjati dwar l-Implimentazzjoni Konġunta tal-ITER, 1 ta' April 2006 [8] Minħabba li l-kost finali għall-kostruzzjoni tal-magna ITER kollha mhux se jkun magħruf minħabba li kull Parti se ġġarrab żidiet speċifiċi għall-kost, se jkun diffiċli li tkun issostanzjata stima ta' liema sehem mill-kost kumplessiv għall-kostruzzjoni se jirrappreżentaw l-EUR 6.6 biljun. [9] Dan l-ammont huwa mqassam kif ġej:Għall-2007-2011 (5 snin) il-ħtiġijiet finanzjarji stmati huma madwar EUR 1.3 biljun;Għall-2012-2013 (2 snin) il-ħtiġijiet finanzjarji stmati huma madwar EUR 2 biljun;Għall-2014-2020 (7 snin) il-ħtiġijiet finanzjarji stmati huma madwar EUR 2.6 biljuni; [10] Għandhom jiżdiedu madwar EUR 40 miljun ma' din il-kontribuzzjoni li ġejjin mill-membri F4E (EURATOM, 27 Stati Memri u l-Isvizzera) minbarra l-EURATOM u Franza. [11] COM(2010) 185, 27.4.2010. [12] Ir-reviżjoni tal-limiti massimi tista' ssir b'żewġ modi: a) bħala mekkaniżmu ta' kumpens li jagħmel tajjeb għaż-żieda f'intestatura permezz ta' tnaqqis f'intestatura oħra jew b) żieda tal-livell massimu kumplessiv. Fil-passat intuża diversi drabi mekkaniżmu ta' kumpens. Minkejja dan, sal-aħħar tal-2013, il-Kummissjoni tistenna li l-marġni disponibbli jkunu mnaqqsa sostanzjalment. Dawk il-marġni mnaqqsa, għandhom ikunu parzjalment ippreservati biex iħallu l-possibbiltà li fil-futur ikunu adattati għal domandi f'kompetizzjoni.